Poliisi epäilee, että viallisesta kaasupullosta olisi vuotanut kaasua ja se olisi aiheuttanut Lappeenrannan torilla tänä aamuna olleen räjähdyksen.

Lappeenrannan kauppatorilla sijaitsevassa kahvikioskissa sattui torstai aamuna kaasuräjähdys. (siirryt toiseen palveluun) Onnettomuudessa ei sattunut vakavia henkilövahinkoja.

Poliisi epäilee tutkimustensa perusteella syyksi viallista kaasupulloa.

– Meillä on se käsitys, että viallisesta pullosta on vuotanut kaasua ja siitä on aiheutunut tämä räjähdys, kertoo Ilkka Vainikka Kaakkois-Suomen poliisista.

Poliisin mukaan kyseinen kaasupullo menee luultavasti Tukesille jatkotutkimuksiin. Vainikan mukaan vialliset kaasupullot ovat erittäin harvinaisia.

– Tämä töissä ollut nainen oli yrittänyt vaihtaa sinetöityjä pulloja, eikä ollut onnistunut siinä. Se on voinut mahdollisesti jäädä vuotamaan, kommentoi Vainikka.

Puitteet paljon vakavammallekin onnettomuudelle

Kahvikioskissa oli räjähdyksen aikaan aamulla yksi myyjä sekä asiakkaita. Poliisin mukaan nyt selvittiin suhteellisen vähillä vaurioilla.

– Nyt räjähti vain se vuotanut kaasu. Tilanne olisi ollut eri, jos koko pullo tai useampi pullo olisivat räjähtäneet.

Aamulla seitsemän aikaan sattunut räjähdys rikkoi lihapiirakoistaan tunnetun kahvikioskin rakenteita. Yksi ulkoseinä repesi ja ikkunapleksit irtosivat.

Onnettomuuden johdosta kaikki Lappeenrannan kauppatorin kahvikioskit tarkistetaan kaasupullojen osalta.

Lappeenrannan torin kahvikioskit ovat kuuluisia, koska niissä myydään tunnettuja vetyjä ja atomeja. Ne ovat paikallisia herkkuja, joissa on lihapiirakan sisällä täytteinä kinkkua tai kananmunaa.